**KARLO I KARLA-USKRSNI ZEČIĆI (Tina Mihaljević)**

Karlo i Karla

Ispod korijenja jedne stare bukve, kućica je zečića Karla, a u gustišu na drugom kraju gaja, živi ljubav njegovog života - slatka zečica Karla.

Gaj je snijegom okovala teška zima, a Karlo punu smočnicu mrkava ima. Svakoga dana, točno u podne, Karlo do Karline kuće dođe.;

I dok ona zimsku odjeću braći i sestrama šiva, on ju oduševljen mrkvama dariva. Primakla se kraju zima, visibaba svojim zvonom nježnim dolazak proljeća najavila.

Karlo shvati da vrijeme ne smije gubiti, pa ode Karlu za ljubav i brak moliti:

- Ljepše krzno od tvoga nikada nisam vidio.Tvojim lijepim kreacijama cijelu zimu sam se divio. Ako ćeš mi dozvoliti, cijeli ću te život voljeti i poštovati.

Čuvši ove iskrene riječi, Karlina se slatka njuškica sramežljivo nasmiješi. Karla klimnu glavom brzo, jer se i ona u Karla zaljubila ludo.

- Još ti nešto moram reći, već stoljećima moja obitelj brine o dječjoj sreći. Svakoga proljeća bavimo se izradom uskrsnih pisanica. Pisanice nosimo u košarama i na Uskrsno jutro skrivamo ih po dječjim vrtovima. Vesele nas smijeh i graja dok djeca traže šarena jaja.

Karla poskoči i na toplu Karlovu njuškicu utisnu jednu duuuuugu pusicu. Karla je kao prava modna kreatorica imala puno ideja za ukrašavanje pisanica.

Eto djeco, sada znate imena zečića koji se bave ukrašavanjem Uskrsnih pisanica!

Read more: <http://www.pjesmicezadjecu.com/prigodne-price/karlo-i-karla-uskrsni-zecici-tina-mihaljevic.html#ixzz6IYd7AsI3>